
לבעלי המניות ולציבור השותפים במזור רובוטיקה שלום,
נדירות הן הפעמים שמתאפשר לחברה להיות שותפה בעשייה שיש בה השפעה אמיתית, ישירה וגלובאלית על בריאותם ואיכות חייהם של מיליוני אנשים בעולם. עוד יותר נדירות הן הפעמים בהן מזדמן לחברה עסקית לחוות, הלכה למעשה, רגע מסוים, בו החלום להקמתה של תעשייה רפואית ומתקדמת בישראל, חזון ששיתפתי אתכם בו יותר מאחת, ממומש והופך למציאות. 
היום, עם הודעתנו על חתימת ההסכם האסטרטגי עם ענקית המכשור הרפואי מדטרוניק, למזור רובוטיקה נוצר האופק העסקי, המסחרי הטכנולוגי והתחרותי הנדרש בכדי לממש את חזונה ולהביא למיצוי מלא של אסטרטגיית הצמיחה, הרחבת הפעילות וביסוסה של תעשיית רובוטיקה רפואית בישראל.
אני מלא גאווה בהישג ולרגע לא שוכח את האמון שנתתם בי כמנכ"ל ובנו כחברה, גם בימים מאתגרים. אני מבקש להודות לכם, על האמון שאתם נותנים במזור לאורך כל השנים, בעובדיה ומנהליה, ושבזכות האמונה, התשוקה, ההשקעה, ההתמדה והמקצועיות שלהם – הגענו לרגע המשמח הזה.
מדטרוניק היא החברה הגדולה בעולם לציוד רפואי והמובילה בעולם בתחום עמוד השדרה בו אנו פועלים היום. ככזו, בחירתה בטכנולוגיה של מזור והתגייסותה המלאה למאמצי השיווק והמכירה של מערכות החברה, בתחילה בשוק האמריקאי ובהמשך גם באירופה ובעולם כולו, מהווה עדות ראשונה במעלה למעמדה המוביל של מזור בשוק ניתוחי עמוד השדרה. למדטרוניק נתח שוק של קרוב ל-30% משוק ניתוחי עמוד השדרה, הנאמד בהיקף של כ-7 מיליארד דולר בשנה בארה"ב בלבד. שיתוף הפעולה בין הניסיון, הידע וכוח המכירה של מדטרוניק נוסף על ההכרה הבינלאומית וההצלחות הקליניות להן זוכה הטכנולוגיה של מזור, מאפשרים לייצר עתה קפיצת מדרגה היסטורית באימוץ המערכות הרובוטיות פרי פיתוחינו.  
פרטי ההסכם המלא מפורטים בדיווחי החברה. בעיקרו הסכם השותפות האסטרטגי כולל לצידה של הפעילות השיווקית והמכירתית הענפה, גם השקעה של עשרות מיליוני דולרים על ידי מדטרוניק במזור. מדטרוניק התחייבה לרכוש עוד השנה 15 מערכות רובוטיות דור חדש ממזור ובהמשך רכישתן של מאות מערכות שכאלו ממזור על פני 5 השנים הקרובות המגלמות פוטנציאל הכנסות של מאות מיליוני דולרים עבור מזור.
להסכם הזה קדמה חשיבה אסטרטגית ותיכנון מדוקדק – הוא לא קרה במקרה או כלאחר יד. זה ההסכם אליו שאפנו ושסברנו שיש בו משום מימוש החזון ומקסום הערך עבור בעלי המניות. 
בדיונים ארוכים שקיימנו עם חברי ההנהלה הבכירה ביותר של מדטרוניק ווידאתי בעצמי ששתי החברות רואות עין בעין את יעדי ההסכם וחולקות אסטרטגיה משותפת באשר לפוטנציאל הטמון בו והדרכים למימושו. 

מזור שומרת לעצמה את כלל הנכסים שיצרה, פיתחה וצברה לאורך יותר מעשור וחצי ונעזרת במדטרוניק כדי להשיג מכפיל כוח משמעותי, שהינו הגבוה והאיכותי ביותר שניתן היה לחבור אליו, בשוק ניתוחי עמוד השדרה. חבירה זאת תאפשר למזור למקסם את הכנסותיה ולהפנות משאבים כספיים וניהוליים יקרי ערך לטובת המשך תנופת הפיתוח וכל זאת תוך השאת ערך למשקיעים. ההסכם עם מדטרוניק עשוי לשמש מודל למסחור עתידי של פתרונות רפואיים נוספים אותם תפתח ותקדם מזור, מעמדת כוח ואיתנות פיננסית. 
אנו רואים בהסכם המשך ישיר למסעה המופלא של מזור להצלחה ואבן דרך חשובה בדרך לפסגות חדשות. בעבודה קשה, דבקות במטרה, חריצות, יושרה וראייה נכונה ואסטרטגית של השוק בו אנו פועלים וצרכי המטופלים והרופאים כאחד, ידענו לבחור ולהתמקד בטיפול בתחום המורכב והקשה ביותר בין תחומי האורתופדיה הרפואית, תחום עמוד השדרה ובהמשך תחום ניתוחי המוח. היתה זו החלטה שהתבססה בעיקר על ההבנה של כולנו כי מזור אינה מתכוונת להיות עוד חברה בשוק הרובוטיקה העולמי אלא חברה שתדע למשוך את עובדיה, ספקיה ולקוחותיה אל גבולות המדע והעסקים. ידענו כי היום בו תשכיל מזור לעשות זאת, יהיה גם היום בו נצליח להניח את היסודות למיצובה של מזור כמרכז ידע וחדשנות והפיכתה למובילה עולמית בשוק הרפואה הרובוטית. 
הסכם זה לא היה מתאפשר לולא התמיכה והשותפות שלכם, המשקיעים במזור, לאורך כל השנים. 
אני מבקש להודות לכם כמו גם לנציגי הציבור בדריקטוריון, שמילאו וממשיכים למלא את תפקידם בנאמנות, דבקות, מקצוענות ומחויבות מעוררת השראה. אני מבקש להודות גם ליו"ר הדירקטוריון, מר יונתן אדרת, על המקצוענות, הקפדנות, על שיקול דעת, על אווירת העבודה והאופן ההרמוני שבו אנחנו עובדים יחד זה כבר כמעט 10 שנים – לתמיכתכם וניסיונכם יש חלק לא מבוטל בהישג עליו דיווחנו היום.
מזור עמדה עד היום בהצלחה במבחנים שנקרו בדרכה, ידעה להתוות דרך ולפעול ללא לאות להגשימה, ידעה להבטיח ולקיים – וביום שמח זה אנו מבטיחים כי נמשיך לפעול להצבת יעדים שאפתניים ולהשיגם.
בברכה

